RESOLUCIÓN do 16 de marzo de 2010, da Secretaría Xeral da Emigración, pola que se establece e se regula o Programa de escolas abertas presenciais 2010 destinadas ás comunidades galegas no exterior.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 23/03/2010

O Estatuto de autonomía de Galicia no seu título preliminar recoñécelles ás comunidades asentadas fóra de Galicia o dereito a colaborar e compartir a vida social e cultural do pobo galego. A Lei 4/1983, do 15 de xuño, de recoñecemento da galeguidade, determina que as comunidades galegas son entidades asociativas sen ánimo de lucro que teñen personalidade xurídica e o seu obxecto é o mantemento de lazos culturais ou sociais con Galicia, a súa xente, a súa historia, a súa lingua e cultura.
A Secretaría Xeral de Emigración configúrase como o órgano superior da Administración da comunidade autónoma a que lle corresponden as competencias en materia de desenvolvemento da Lei 4/1983, do 15 de xuño, de recoñecemento da galeguidade, relacións coas comunidades galegas no exterior e a confección e xestión dos programas de formación ou especialización dirixidos ás comunidades galegas residentes no exterior.
Para avanzar no fomento da cultura galega nas súas diferentes manifestacións artísticas e co fin de promover a participación dos cidadáns galegos e galegas e das comunidades en que se integran na nosa vida cultural e social, faise necesario o deseño e implantación dunha programación formativa de carácter presencial que se desenvolverá durante o vindeiro mes de xullo en Santiago de Compostela.
A especialización e a adquisición de novos coñecementos e ferramentas nas distintas materias formativas impartidas posibilitarán unha maior implicación e colaboración da xuventude no seo das entidades galegas do exterior, favorecendo deste xeito a súa dinamización.
En virtude do exposto, e en exercicio das competencias atribuídas no Decreto 325/2009, do 18 de xuño, de acordo co disposto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento, na Lei 38/2003, do 17 de novembro, xeral de subvencións, naqueles preceptos que sexan básicos e na Lei 30/1992, do 26 de novembro, de réxime xurídico das administracións públicas e do procedemento administrativo común, e na normativa que a desenvolve, logo de informe da Asesoría Xurídica e da Intervención Delegada deste órgano,
DISPOÑO:
Artigo 1º.-Convocatoria e bases reguladoras.
1. Esta resolución ten por obxecto establecer as bases polas que se rexerá a realización dos distintos obradoiros de formación e especialización de carácter presencial previstos dentro do Programa escolas abertas 2010 e dirixidos ás comunidades galegas no exterior e aos cidadáns galegos residentes fóra de Galicia.
Estas bases, que se aproban expresamente nesta resolución, son as establecidas no seu anexo I.
2. Así mesmo, é obxecto desta resolución a convocatoria dos obradoiros de formación e especialización para o ano 2010.
Artigo 2º.-Prazo de presentación de solicitudes.
O prazo de presentación de solicitudes será dun mes contado desde o día seguinte á publicación desta convocatoria no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
Artigo 3º.-Desenvolvemento e aplicación.
O secretario xeral da Emigración poderá ditar todas as resolucións que sexan precisas para o desenvolvemento e aplicación desta convocatoria e as súas bases reguladoras.
Artigo 4º.-Financiamento.
Trátase de axudas en especie e, consecuentemente, non supoñen contabilización de gasto. Os servizos que se prestan aos participantes nesta convocatoria serán obxecto de licitación, de acordo coa Lei 30/2007, do 30 de outubro, de contratos do sector público, e con cargo á aplicación orzamentaria 04.50.312C.226.07.-Actuacións derivadas da Lei de galeguidade, dos orzamentos xerais da Comunidade Autónoma de Galicia para o 2010, en que existe crédito adecuado e suficiente, cun importe máximo de 200.000 . O importe máximo previsto nesta convocatoria poderá incrementarse con base nos supostos previstos na normativa de subvencións.
Artigo 5º.-Recursos.
Contra esta resolución cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1998, do 13 de xullo, da xurisdición contencioso-administrativa.
Santiago de Compostela, 16 de marzo de 2010.
J. Santiago Camba Bouzas
Secretario xeral de Emigración
ANEXO I
Bases reguladoras para a realización dos obradoiros programados dentro das escolas abertas de formación nivel intermedio e de especialización de nivel avanzado que
se realizarán en Santiago de Compostela
Artigo 1º.-Obxecto.
Os distintos programas que se desenvolverán dentro das escolas abertas 2010 realizaranse en Santiago de Compostela e clasificaranse en obradoiros de formación de nivel intermedio e obradoiros de especialización de nivel avanzado:
1. Formación (nivel intermedio).
1.1. Asociacionismo, participación e información xuvenil.
1.2. TIC (novas tecnoloxías).
1.3. Xestión de asociacións e entidades sen ánimo de lucro.
1.4. Gaita tradicional galega.
1.5. Canto popular e percusión
1.6. Baile tradicional galego.
2. Especialización (nivel avanzado).
2.1. Gaita tradicional galega.
2.2. Baile tradicional galego.
O contido de cada un dos obradoiros programados será o que se recolle no anexo II desta convocatoria.
Os obradoiros convocados dentro das escolas abertas presenciais terán as seguintes características comúns:
I. Formación intensiva e duración mínima de 40 horas lectivas teórico-prácticas. Carácter participativo.
II. Os obradoiros desenvolveranse no mes de xullo deste ano.
III. A formación será impartida por profesionais e expertos con experiencia nas distintas modalidades que se van impartir.
IV. O número de participantes non será superior a 30 alumnos en cada unha das modalidades, sen que poida excederse o número de prazas establecidas por países que se recollen no punto V deste artigo, coa excepción establecida no seu último parágrafo.
V. En todo caso, o número final de prazas de cada obradoiro e o desenvolvemento de cada unha das modalidades serán establecidos por resolución do secretario xeral da Emigración, en función das solicitudes presentadas, e poderase determinar a non realización dos obradoiros de non alcanzarse un número suficiente de solicitudes.
O número de prazas ofertadas distribuídas por países para os obradoiros presenciais son as seguintes:
a) Arxentina: 41 prazas.
b) Uruguai: 16 prazas.
c) Venezuela: 14 prazas.
d) Brasil: 10 prazas.
e) Cuba: 12 prazas.
f) México: 2 prazas.
g) USA: 2 prazas.
h) Outros países americanos: 4 prazas.
i) Suíza: 9 prazas.
j) Resto países Unión Europea: 5 prazas.
k) España: 5 prazas.
As prazas que queden vacantes distribuiranse proporcionalmente entre aqueles países que teñan un maior número de solicitudes admitidas en relación coas prazas ofertadas, ata un máximo dun 25% do total das prazas.
Artigo 2º.-Financiamento.
I. A Secretaría Xeral de Emigración farase cargo directamente dos gastos necesarios para o desenvolvemento dos obradoiros programados dentro das escolas abertas 2010.
II. Os gastos necesarios para o desenvolvemento dos obradoiros financiaranse con cargo á aplicación orzamentaria e polo importe que se determine na correspondete resolución de convocatoria.
III. Ademais dos gastos derivados da organización e desenvolvemento dos obradoiros, a Secretaría Xeral da Emigración farase cargo do custo da estadía e da viaxe de todos os participantes desde os lugares de partida fixados pola secretaría xeral ata os aeroportos de Galicia e ao lugar de impartición dos obradoiros.
Salvo manifestación en contra das entidades ou persoas beneficiarias, a Secretaría Xeral de Emigración xestionará a estadía e, de ser o caso, o desprazamento dos beneficiarios dos programas.
Artigo 3º.-Solicitantes.
1. Formación (nivel intermedio).
1.1. Persoas xurídicas.
Poderán solicitar este programa as entidades galegas que teñan recoñecida a galeguidade ou a condición de centro colaborador, así como aquelas institucións e asociacións sen fins de lucro legalmente constituídas radicadas fóra de Galicia, inscritas no directorio de centros galegos no mundo da Secretaría Xeral de Emigración, que contribúan a favorecer a difusión e preservación do patrimonio cultural galego no exterior.
As persoas propostas deben ser maiores de 18 anos e socios ou colaboradores das citadas entidades. En todo caso, os candidatos propostos pola entidade como titulares e suplentes deberán posuír coñecementos e capacidades similares en relación con aqueles obradoiros para os cales son propostos.
Non poderán ser beneficiarias as persoas ou entidades nas cales concorra algunha das prohibicións establecidas nos puntos 2º e 3º do artigo 10 da Lei 9/2007, do 13 de xuño, de subvencións de Galicia.
As entidades solicitantes de prazas para estes obradoiros incluirán na súa solicitude unha proposta coas persoas que designen para participar nas escolas abertas 2010.
Non poderá participar en cada modalidade de obradoiro máis dunha persoa por entidade galega.
1.2. Persoas físicas.
Nos obradoiros de gaita, baile tradicional galego e canto popular e percusión reservaranse 4 prazas por curso para a participación a nivel individual daqueles cidadáns galegos e os seus descendentes ata ó segundo grao de consanguinidade maiores de 18 anos residentes fóra de Galicia que acrediten un nivel suficiente de coñecemento para participar neles segundo os criterios de valoración establecidos nesta resolución.
2. Especialización (nivel avanzado).
2.1. Persoas xurídicas.
Poderán solicitar este programa as entidades galegas que teñan recoñecida a galeguidade ou a condición de centro colaborador, así como aquelas institucións e asociacións sen fins de lucro legalmente constituídas radicadas fóra de Galicia, inscritas no Directorio de centros galegos no mundo da Secretaría Xeral da Emigración, que contribúan a favorecer a difusión e preservación do patrimonio cultural galego no exterior. As persoas propostas deben ser maiores de 18 anos e socios ou colaboradores das ditas entidades. En todo caso, os candidatos propostos pola entidade como titulares e suplentes deberán posuír coñecementos e capacidades similares en relación con aqueles obradoiros para os cales son propostos.
Non poderán ser beneficiarias as persoas ou entidades nas cales concorra algunha das prohibicións establecidas nos puntos 2º e 3º do artigo 10 da Lei 9/2007, do 13 de xuño, de subvencións de Galicia.
As entidades solicitantes de prazas para estes obradoiros incluirán na súa solicitude unha proposta coa persoa que designen para participar nas escolas abertas 2010.
Non poderá participar en cada modalidade de obradoiro máis dunha persoa por entidade galega.
2.2. Persoas físicas.
Nos obradoiros de gaita e baile tradicional galego reservaranse 4 prazas por curso para a participación a nivel individual daqueles cidadáns galegos e os seus descendentes ata o segundo grao de consanguinidade maiores de 18 anos residentes fóra de Galicia que acrediten un nivel suficiente de coñecemento para participar neles segundo os criterios de valoración establecidos nesta resolución.
Artigo 4º.-Lugar, prazo de presentación de solicitudes e documentación que hai que presentar.
1. As solicitudes presentaranse, xunto co resto da documentación, na Secretaría Xeral de Emigración (rúa Basquiños, 2, 15704 Santiago de Compostela, A Coruña), ou ben en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (entre os que figuran as delegacións da Xunta de Galicia en Bos Aires e Montevideo). Poderán obterse os modelos normalizados de solicitude ou información adicional na páxina web www.galiciaaberta.com.
2. O prazo de presentación de solicitudes, que en ningún caso será inferior a un mes, establecerase na correspondente resolución de convocatoria.
Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
3. No suposto de que a solicitude de iniciación non reúna os requisitos exixidos ou a documentación presentada fose incompleta, a Secretaría Xeral da Emigración publicará na páxina web www.galiciaaberta.com a relación de interesados que deberán emendar a súa solicitude, para que no prazo de 10 días corrixan a falta en que incorran ou acheguen os documentos preceptivos, e indicarase que, se non o fixesen, se lles terá por desistidos das súas peticións de conformidade co disposto no artigo 71, logo de resolución ditada nos termos previstos no artigo 42 da Lei 30/1992, de réxime xurídico das administracións públicas e do procedemento administrativo común.
Artigo 5º.-Resolución e prazo de duración do procedemento de concesión.
A resolución deste procedemento será ditada polo secretario xeral da Emigración e será publicada na páxina web www.galiciaaberta.com.
O prazo máximo para resolver será de seis meses, que empezará a contar a partir da publicación desta resolución no Diario Oficial de Galicia. Transcorrido o dito prazo sen que se ditasen as resolucións expresas poderán entenderse desestimadas as solicitudes, de acordo co establecido no artigo 44.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 6º.-Obrigas.
1. A solicitude de participación supón o compromiso de aceptar que a Secretaría Xeral da Emigración efectúe as comprobacións que crea necesarias para asegurar o cumprimento do contido e condicións do programa, no caso de concesión.
2. Os beneficiarios quedan obrigados a comunicarlle á Secretaría Xeral da Emigración calquera posible alteración das circunstancias orixinais, e poderá esta secretaría modificar a resolución de concesión.
3. O falseamento de datos ou da documentación presentada polas persoas ou entidades beneficiarias dalgúns destes programas, así como o incumprimento das súas obrigas comportará a súa exclusión en próximas edicións destes programas, sen prexuízo de que se inicie o correspondente procedemento de reintegro por algunha das causas establecidas no artigo 33 da Lei 9/2007, do 13 de xuño, de subvencións de Galicia.
4. A Secretaría Xeral da Emigración levará a cabo a función de control, avaliación e seguimento dos programas recollidos nesta resolución. Para realizar estas funcións poderán utilizarse cantos medios estean á disposición da Secretaría Xeral da Emigración para comprobar os requisitos exixidos nesta resolución e demais normas vixentes que resulten de aplicación, para o cal as entidades galegas e as persoas a que van dirixidos os programas regulados nesta resolución prestarán toda a colaboración que lles sexa requirida.
5. Os beneficiarios destes programas estarán obrigados a participar e asistir ás actividades para as cales foron seleccionados.
6. A presentación da solicitude implica o consentimento do solicitante para o tratamento dos seus datos de carácter persoal, segundo o previsto na Lei orgánica 15/1999, do 13 de decembro, de protección de datos de carácter persoal. Estes datos integraranse nun ficheiro responsabilidade da Secretaría Xeral da Emigración e ante quen os interesados poderán exercer os seus dereitos de acceso, rectificación e cancelación.
Así mesmo, o interesado manifesta que posúe a autorización das persoas propostas para participar nas escolas abertas 2010 para a cesión dos seus datos persoais á Secretaría Xeral da Emigración, co fin de poder xestionar a axuda relativa á correspondente convocatoria.
7. O solicitante presta o seu consentimento para incluír e facer públicos, no rexistro público de axudas, subvencións e convenios e no rexistro público de sancións, os datos relevantes referidos ás axudas e subvencións recibidas, así como as sancións impostas. Agás nos casos indicados no artigo 9.4º do Decreto 132/2006, do 27 de xullo, polo que se regulan os rexistros públicos, a non autorización da obtención de datos ou a súa publicidade poderá dar lugar á exclusión do proceso de participación para obter a axuda ou subvención ou, se procede, ao reintegro do importe concedido.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Secretaría Xeral da Emigración publicará na súa páxina web, www.galiciaaberta.com, a relación de beneficiarios, polo que, a presentación da solicitude supón a autorización para o tratamento necesario de datos dos beneficiarios e da súa publicación na páxina www.galiciaaberta.com.
Artigo 7º.-Documentación.
1. Formación (nivel intermedio).
A documentación necesaria para solicitar a participación nas escolas abertas 2010 será:
a) Solicitude segundo o modelo normalizado (anexo III), en que deberán indicarse os obradoiros en que se quere participar.
b) No caso de que o solicitante sexa unha entidade galega, fotocopia do CIF ou equivalente. Así mesmo, deberá presentar fotocopia do documento nacional de identidade ou equivalente dos candidatos propostos.
c) No caso de que o solicitante sexa unha persoa física, fotocopia do documento nacional de identidade ou equivalente. Aqueles solicitantes con DNI español quedarán exentos de achegar a fotocopia no caso de que autoricen a Secretaría Xeral de Emigración a consultar os seus datos de identidade no Sistema de Verificación de Datos de Identidade do Ministerio de Administracións Públicas, tal como se recolle no anexo III.
d) Breve currículo de cada aspirante con especial referencia aos coñecementos, títulos, experiencia, etc. na materia obxecto do obradoiro.
e) No caso do obradoiro de gaita tradicional galega, o alumno debe enviar, xunto con toda esta documentación, unha gravación en vídeo dixital (CD, VCD, DVD...) que non exceda os 4 minutos. O tema estará gravado só con gaita, sen ningún outro instrumento acompañando a gaita solista.
f) No caso do obradoiro de baile tradicional galego e canto popular e percusión o alumno debe enviar, xunto con toda esta documentación, unha gravación en vídeo dixital (CD, VCD, DVD...), cunha duración que non exceda os 4 minutos.
g) Unha fotografía tamaño carné de cada aspirante.
h) Unha declaración do aspirante comprometéndose a investir os coñecementos adquiridos no seo da entidade, de ser o caso.
i) Certificación da entidade que acredite que as persoas propostas son socias ou colaboradoras dela.
j) Declaración de axudas obtidas para a mesma actividade doutras administracións ou entes públicos ou privados (anexo V). A obtención desta axuda é compatible con outras para o mesmo fin, sen que en ningún caso a suma das axudas obtidas supere o 100% do custo da actividade.
k) Declaración de non incorrer en prohibición para obter a condición de beneficiario (anexo VI).
l) A presentación da solicitude de concesión desta axuda polo interesado comportará a autorización ao órgano xestor para solicitar as certificacións que deba emitir a Axencia Estatal Tributaria, a Tesouraría Xeral da Seguridade Social e a Consellería de Facenda da Xunta de Galicia, de conformidade co establecido no artigo 20.3º da Lei 9/2007, do 13 de xuño, de subvencións de Galicia, aspecto que se acreditará antes da proposta de resolución. No caso de que os beneficiarios non teñan a súa residencia fiscal en territorio español deberán presentar certificado de residencia fiscal emitido polos organismos competentes e declaración de que o solicitante está ao día nas súas obrigas tributarias estatais e autonómicas e de seguridade social, así como que non ten débedas pendentes coa Comunidade Autónoma de Galicia.
m) No caso de solicitantes a nivel individual deberán achegar a documentación xustificativa que acredite a súa condición de galego ou descendente de galego ata o segundo grao de consanguinidade, así como a súa residencia fóra de Galicia.
2. Especialización (nivel avanzado).
A documentación necesaria para solicitar a participación nas escolas abertas 2010 será:
a) Solicitude segundo o modelo normalizado (anexo IV), en que deberán indicarse os obradoiros en que se quere participar.
b) No caso de que o solicitante sexa unha entidade galega, fotocopia do CIF ou equivalente. Así mesmo, deberá presentar fotocopia do documento nacional de identidade ou equivalente dos candidatos propostos.
c) No caso de que o solicitante sexa unha persoa física, fotocopia do documento nacional de identidade ou equivalente. Aqueles solicitantes con DNI español quedarán exentos de achegar a fotocopia no caso de que autoricen a Secretaría Xeral da Emigración a consultar os seus datos de identidade no Sistema de Verificación de Datos de Identidade do Ministerio de Administracións Públicas, tal como se recolle no anexo IV.
d) Breve currículo artístico de cada aspirante: nivel de estudos musicais realizados, actuacións, número de alumnos a que imparte clases, gravacións...
e) No caso do obradoiro de especialización de gaita tradicional galega, o solicitante debe enviar, xunto con toda esta documentación, unha gravación en vídeo dixital (CD, VCD, DVD...). O tema estará gravado só con gaita, sen ningún outro instrumento acompañando a gaita solista.
f) No caso do obradoiro de especialización de baile tradicional galego, o alumno debe enviar, xunto con toda esta documentación, unha gravación en vídeo dixital (CD, VCD, DVD...), cunha duración que non exceda os 4 minutos, en que o alumno interprete varios bailes de ritmos ou estilos diferentes (muiñeira, xota, meneo, danza, etc.).
g) Unha fotografía tamaño carné de cada aspirante.
h) Unha declaración do aspirante en que se compromete a investir os coñecementos adquiridos no seo da entidade, de ser o caso.
i) Certificación da entidade que acredite que as persoas propostas son socias ou colaboradoras dela.
j) Declaración de axudas obtidas para a mesma actividade doutras administracións ou entes públicos ou privados (anexo V). A obtención desta axuda é compatible con outras para o mesmo fin, sen que en ningún caso a suma das axudas obtidas supere o 100% do custo da actividade.
k) Declaración de non incorrer en prohibición para obter a condición de beneficiario (anexo VI).
l) A presentación da solicitude de concesión desta axuda polo interesado comportará a autorización ao órgano xestor para solicitar as certificacións que deba emitir a Axencia Estatal Tributaria, a Tesourería Xeral da Seguridade Social e a Consellería de Facenda da Xunta de Galicia, de conformidade co establecido no artigo 20.3º da Lei 9/2007, do 13 de xuño, de subvencións de Galicia, aspecto que se acreditará antes da proposta de resolución. No caso de que os beneficiarios non teñan a súa residencia fiscal en territorio español deberán presentar certificado de residencia fiscal emitido polos organismos competentes e declaración de que o solicitante está ao día nas súas obrigas tributarias estatais e autonómicas e de seguridade social, así como que non ten débedas pendentes coa comunidade autónoma.
m) No caso de solicitantes a nivel individual deberán achegar a documentación xustificativa que acredite a súa condición de galego ou descendente de galego ata o segundo grao de consanguinidade, así como a súa residencia fóra de Galicia.
Artigo 8º.-Procedemento e criterios de selección.
A ordenación e instrución dos procedementos correspondentes ao Programa de escolas abertas establecidos nesta resolución corresponderá á Subdirección Xeral de Centros e Comunidades Galegas. Os expedientes serán avaliados por un órgano colexiado, que emitirá o correspondente informe en que se concrete o resultado da avaliación. O dito órgano colexiado estará formado polo subdirector xeral de Centros e Comunidades Galegas, pola xefa de servizo de Tramitación de Axudas aos Centros e Comunidades Galegas e polo xefe de servizo de Promoción dos Centros e Comunidades Galegas ou persoas en quen deleguen.
1. Formación (nivel intermedio).
O órgano colexiado avaliará as solicitudes presentadas, asistido, de ser o caso, por un ou varios especialistas na materia, segundo os criterios obxectivos desta resolución, e poderá establecerse unha puntuación mínima para poder participar nos obradoiros.
Os criterios de valoración serán os seguintes:
a) Para a participación nos obradoiros de canto popular e percusión, gaita e baile tradicional galego valorarase a calidade técnica da gravación presentada ata un máximo de 60 puntos.
a.1) No caso dos obradoiros de canto e percusión e de gaita tradicional galega:
-Afinación: ata un máximo de 15 puntos.
-Expresión: ata un máximo de 15 puntos.
-Rítmica: ata un máximo de 15 puntos.
-Estética musical: ata un máximo de 15 puntos.
a.2) No caso do obradoiro de baile tradicional galego:
-Expresión: ata un máximo de 20 puntos.
-Rítmica: ata un máximo de 20 puntos.
-Estética musical: ata un máximo de 20 puntos.
b) Solicitantes que non participasen nas tres últimas edicións destes programas: 20 puntos.
c) Segundo o número de socios da entidade solicitante, de ser o caso: ata un máximo de 20 puntos.
-Ata 400 socios: 5 puntos.
-De 401 a 1.000 socios: 10 puntos.
-Máis de 1.000 socios: 20 puntos.
No caso de empate, terase en conta en primeiro lugar, de ser o caso, o resultado da valoración obtido en aplicación do criterio de valoración previsto na letra a) e de continuar o empate, este desfarase pola orde alfabética dos apelidos dos candidatos, empezando por aqueles cuxo primeiro apelido empece pola letra M segundo o sorteo que tivo lugar en cumprimento do disposto no Regulamento de selección de persoal da Administración da Comunidade Autónoma de Galicia cuxo resultado foi feito público por Resolución do 26 de xaneiro de 2010 (DOG nº 20 do luns 1 de febreiro).
En caso de renuncia, por causas debidamente xustificadas, da persoa proposta como titular pola entidade solicitante, procederase á valoración da persoa proposta como suplente. Neste caso a persoa proposta como suplente deberá achegar a documentación recollida nas letras d), e) ou f), de ser o caso, g) e h) do artigo 5.1 e deberá acreditar coñecementos adecuados para o aproveitamento do curso e, no caso de non reunir os requisitos para participar no obradoiro, quedará excluída a entidade solicitante co procedemento previsto e adxudicarase a praza vacante á seguinte entidade segundo a puntuación obtida por aplicación dos criterios de valoración.
Por cada entidade non poderán participar nos obradoiros deste programa máis dunha persoa en cada unha das modalidades.
No caso de renuncia de solicitantes que sexan persoas físicas, procederase a adxudicar a praza vacante ao seguinte candidato, segundo a puntuación obtida con base nos criteriros de valoración indicados anteriormente.
2. Especialización (nivel avanzado).
O órgano colexiado avaliará as solicitudes presentadas, asistido por un ou varios especialistas na materia, segundo os criterios obxectivos desta resolución, e poderá establecerse unha puntuación mínima para poder participar nos obradoiros.
Os criterios de valoración serán os seguintes:
I. No caso dos obradoiros de gaita tradicional galega.
a) Afinación: ata un máximo de 25 puntos.
b) Expresión: ata un máximo de 25 puntos.
c) Rítmica: ata un máximo de 25 puntos.
d) Estética musical: ata un máximo de 25 puntos.
II. No caso dos obradoiros de baile tradicional galego.
a) Expresión: ata un máximo de 25 puntos.
b) Rítmica: ata un máximo de 25 puntos.
c) Estética musical: ata un máximo de 25 puntos.
No caso de empate, este desfarase pola orde alfabética dos apelidos dos solicitantes, empezando por aqueles cuxo primeiro apelido empece pola letra M segundo o sorteo que tivo lugar en cumprimento do disposto no Regulamento de selección de persoal da Administración da Comunidade Autónoma de Galicia cuxo resultado foi feito público por Resolución do 26 de xaneiro de 2010 (DOG nº 20 do luns 1 de febreiro).
En caso de renuncia, por causas debidamente xustificadas, da persoa proposta como titular pola entidade solicitante, procederase á valoración da persoa proposta como suplente. Neste caso a persoa proposta como suplente deberá achegar a documentación recollida nas letras d), e) ou f) segundo o obradoiro solicitado, g) e h) do artigo 5.2º e deberá acreditar coñecementos adecuados para o aproveitamento do curso e, no caso de non reunir os requisitos para participar no obradoiro, quedará excluída a entidade solicitante co procedemento previsto e adxudicarase a praza vacante á seguinte entidade segundo a puntuación obtida por aplicación dos criterios de valoración.
No caso de renuncia de solicitantes que sexan persoas físicas, procederase a adxudicar a praza vacante ao seguinte candidato, segundo a puntuación obtida con base nos criteriros de valoración indicados anteriormente.
Artigo 9º.-Recursos.
As resolucións que se diten neste procedemento esgotan a vía administrativa e contra elas cabe interpoñer potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da publicación, no caso de resolucións expresas.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, no caso de resolucións expresas, de acordo co establecido na Lei 29/1998, do 13 de xullo, da xurisdición contencioso-administrativa.
ANEXO II
Programas dos obradoiros das escolas abertas 2010
Escolas abertas de formación (nivel intermedio).
I. Asociacionismo, participación e información xuvenil.
I.1. Bloque 1. Información.
a) A situación actual do asociacionismo e a participación.
b) Da mocidade.
c) Centros de información e recursos.
d) Centros de recursos xuvenís.
e) Presentación do programa de Unión Europea Youth in Action.
I.2. Bloque 2. Participación.
a) A participación como ferramenta de cambio social.
b) Técnicas de investigación social.
c) Deseño de estratexias para o fomento da participación xuvenil.
d) Animación sociocultural.
I.3. Bloque 3. Asociacionismo.
a) Constitución dunha asociación.
b) Planeamento estratéxico.
c) Xestión de proxectos (presentación e xustificación).
d) Estratexias de financiamento e oportunidades das administracións.
II. TIC (novas tecnoloxías).
a) Conceptos básicos en TIC.
b) Conceptos avanzados en TIC.
c) Conceptos básicos do manexo de ferramentas ofimáticas.
d) Windows XP.
e) Usos de internet e de correo electrónico.
III. Xestión de asociacións e entidades sen ánimo de lucro.
a) Introducción e obxetivos.
b) Definicións.
c) Lexislación aplicable.
d) Tipos de entidades.
e) Xestión e tramitación.
f) Avaliación.
IV. Gaita tradicional galega.
a) Instrumentos populares de Galicia: coñecemento e identificación xeral.
b) A gaita galega: descrición, mantemento e coidados.
c) Iniciación á afinación do punteiro. Descrición do pallón. Afinación do ronco e prácticas con el.
d) Técnica instrumental básica.
e) Interpretación de pezas axeitadas ao nivel do alumno. Pezas de autor de corte tradicional axeitadas ao nivel.
V. Canto popular e percusión.
a) Visión global do canto e da percusión en Galicia.
b) Os distintos modos de tocar e cantar o ritmo da muiñeira, da xota e do valse.
c) Os distintos modos de tocar agarrados.
d) Presentación doutros tipos de percusión relacionándoos co canto.
e) Nocións de percusión.
VI. Baile tradicional galego.
a) Aprendizaxe das técnicas propias do baile tradicional galego.
b) Aprendizaxe de diferentes bailes.
c) Didáctica do baile tradicional galego (técnicas de ensino).
d) Formación complementaria en forma de charlas e análise de material audiovisual.
Escolas abertas de especialización (nivel avanzado).
I. Gaita tradicional galega.
a) Afinación da gaita galega e manipulación de todos os seus compoñentes sonoros.
b) Técnica aplicada e técnica preventiva do instrumento con exercicios ad hoc.
c) Audicións (actuais e históricas) e bibliografía comentadas.
d) Breves nocións de todo tipo de percusión galega.
e) Traballo específico de repertorio (estética, estilo).
II. Baile tradicional galego.
a) Especialización nas técnicas propias do baile tradicional galego.
b) Estudo dos diferentes bailes.
c) Didáctica do baile tradicional galego (técnicas de ensino).
d) Formación complementaria en forma de charlas e análise de material audiovisual.
Ver referencia pdf "05500D004P084.PDF"